CELEX: 32020D0806(01)
Language: hu
Date: 2020-07-24 00:00:00
Title: Az Európai Politikai Pártok és Európai Politikai Alapítványok Hatósága határozata (2020. augusztus 24.) az Európai Politikai Pártok és Európai Politikai Alapítványok Hatósága birtokában lévő dokumentumokhoz való nyilvános hozzáférésről 2020/C 258/02

6.8.2020   
               
               
                  HU
               
               
                  Az Európai Unió Hivatalos Lapja
               
               
                  C 258/2
               
            
         Az Európai Politikai Pártok és Európai Politikai Alapítványok Hatósága határozata
         (2020. augusztus 24.)
         az Európai Politikai Pártok és Európai Politikai Alapítványok Hatósága birtokában lévő dokumentumokhoz való nyilvános hozzáférésről
         (2020/C 258/02)
         AZ EURÓPAI POLITIKAI PÁRTOK ÉS EURÓPAI POLITIKAI ALAPÍTVÁNYOK HATÓSÁGA
         tekintettel az Európai Unió működéséről szóló szerződés 15. cikke (3) bekezdésének harmadik albekezdésére,
         tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 6. cikke (2) bekezdésének negyedik albekezdésére,
         mivel:
         
                     (1)
                  
                  
                     Az Európai Unióról szóló szerződés 1. cikkének második albekezdése kiemeli a nyitottság elvét, megállapítva, hogy a Szerződés új szakaszt jelent az Európa népei közötti egyre szorosabb egység létrehozásának folyamatában, amelyben a döntéseket a lehető legnyilvánosabban és az állampolgárokhoz a lehető legközelebb eső szinten hozzák meg;
                  
               
                     (2)
                  
                  
                     Az (EU) 2018/1725 európai parlamenti és tanácsi rendelet (2) értelmében a politikai véleményre utaló személyes adatok kezelése és különösen nyilvánosságra hozatala kárt okozhat a természetes személyeknek;
                  
               
                     (3)
                  
                  
                     Az 1141/2014/EU, Euratom rendelet egyensúlyt teremt az átláthatóság elve, valamint a magán- és közérdekek védelme között azáltal, hogy a 32. cikkben részletezi az alapvetően közérdekűnek tekintendő és a nyilvánosságra hozatalt indokoló információkat és dokumentumokat;
                  
               
                     (4)
                  
                  
                     Az 1141/2014/EU, Euratom rendelet 6. cikke értelmében biztosítani kell az Európai Politikai Pártok és Európai Politikai Alapítványok Hatóságának dokumentumaihoz való hozzáférést, figyelembe véve az igazgatási eljárások hatékonyságának és a Hatóság függetlenségének védelmét, az 1141/2014/EU Euratom rendelet 6. cikkében meghatározottak szerint;
                  
               
                     (5)
                  
                  
                     Az arányosság elvével összhangban a dokumentumokhoz való hozzáférés iránti kérelmek kezelése nem veszélyeztetheti az Európai Politikai Pártok és Európai Politikai Alapítványok Hatósága alapvető feladatainak ellátását, azaz az európai politikai pártok és európai politikai alapítványok bejegyzését, ellenőrzését és adott esetben a velük szembeni szankciók kiszabását,
                  
               ELFOGADJA EZT A HATÁROZATOT:
         
            1. cikk
            Cél
            E határozat célja azon feltételek, korlátozások és eljárások meghatározása, amelyek alapján az Európai Politikai Pártok és Európai Politikai Alapítványok Hatósága (a továbbiakban: a Hatóság) nyilvános hozzáférést biztosít a birtokában lévő dokumentumokhoz.
         
         
            2. cikk
            Kedvezményezettek és hatály
            
               (1)   Bármely európai uniós polgár, valamint valamely tagállamban lakóhellyel, illetve létesítő okirat szerinti székhellyel rendelkező természetes vagy jogi személy jogosult a Hatóság dokumentumaihoz hozzáférni az e határozatban meghatározott feltételek szerint.
            
            
               (2)   Ugyanezen feltételek mellett a Hatóság nem tagállamban lakó, illetve létesítő okirat szerinti székhellyel nem rendelkező természetes vagy jogi személyek számára is hozzáférést biztosíthat a dokumentumaihoz.
            
            
               (3)   A határozat csak a Hatóság birtokában lévő dokumentumokra vonatkozik, vagyis azokra, amelyeket a Hatóság állított ki, vagy amelyek hozzá érkeztek, és amelyek az intézmény birtokában vannak.
            
         
         
            3. cikk
            Kivételek
            
               (1)   A Hatóság megtagadja a dokumentumokhoz való hozzáférést, ha a nyilvánosságra hozatal hátrányosan befolyásolná
               
                           a)
                        
                        
                           a közérdek védelmét az Unió vagy egy tagállama közbiztonságának, honvédelmének és katonai ügyeinek, nemzetközi kapcsolatainak, pénzügyi, monetáris és gazdaságpolitikájának tekintetében;
                        
                     
                           b)
                        
                        
                           a személyiség és a magánszemély becsületének védelmét, különösen a személyi adatok védelmére vonatkozó uniós joganyagnak megfelelően; és
                        
                     
                           c)
                        
                        
                           az információk bizalmas jellegét, amelyet az uniós jog mint ilyent védelemben részesít.
                        
                     
            
               (2)   A Hatóság megtagadja a dokumentumokhoz való hozzáférést, ha a nyilvánosságra hozatal hátrányosan befolyásolná
               
                           a)
                        
                        
                           egy természetes vagy jogi személy üzleti érdekeit, ideértve a szellemi tulajdont is;
                        
                     
                           b)
                        
                        
                           egy bírósági eljárást és/vagy jogi tanácsadás; és
                        
                     
                           c)
                        
                        
                           ellenőrzések, vizsgálatok és könyvvizsgálatok célját.
                        
                     
            
               (3)   A belső használatra összeállított vagy a Hatóság által kapott, olyan ügyre vonatkozó dokumentumhoz való hozzáférést, amellyel kapcsolatosan még nem hoztak határozatot, meg kell tagadni, amennyiben a dokumentum nyilvánosságra hozatala kedvezőtlenül befolyásolná a Hatóság döntéshozatali eljárását.
               A Hatóságon belül vagy – különösen a Hatóság és az Európai Parlament, a Tanács és a Bizottság, a nemzeti kapcsolattartó pontok vagy a független kiemelkedő személyek bizottsága közötti véleménycsere esetében – azon kívül folytatott tárgyalások és előzetes egyeztetések részét képező, belső használatra korlátozott véleményeket tartalmazó dokumentumokhoz való hozzáférést meg kell tagadni a döntés meghozatalát követően is, amennyiben a dokumentum nyilvánosságra hozatala veszélyeztetné a Hatóság döntéshozatali eljárását.
            
            
               (4)   A Hatóság megtagadja a dokumentumokhoz való hozzáférést, ha a nyilvánosságra hozatal hátrányosan befolyásolná az európai politikai pártoknak és az európai politikai alapítványoknak az 1141/2014/EU, Euratom rendeletben meghatározott kötelezettségeknek való megfelelését vagy a Hatóság ellenőrzési tevékenységeinek elvégzésére való képességét.
            
            
               (5)   Ha az ebben a cikkben szereplő kivételek bármelyike a kért dokumentumnak csak részeit érinti, a dokumentum fennmaradó részei nyilvánosságra hozhatók.
            
            
               (6)   A fenti (2)–(4) bekezdés esetében a hozzáférést teljes egészében vagy részben meg kell adni, ha a nyilvánosságra hozatalhoz nyomós közérdek fűződik.
            
            
               (7)   Ha a kérelem olyan, a Hatóság birtokában lévő dokumentumra vonatkozik, amelynek nem a Hatóság a szerzője, a Hatóság visszaigazolja a kérelem kézhezvételét, és megadja annak a személynek, intézménynek vagy szervnek a nevét, amelyhez a kérelmet intézni kell.
            
         
         
            4. cikk
            Alapkérelmek benyújtása
            
               (1)   A Hatóság dokumentumaihoz való hozzáférés iránti kérelmeket írásban, nyomtatott vagy elektronikus formában, az Unió bármely hivatalos nyelvén kell benyújtani.
            
            
               (2)   A kérelmezőnek nem kell megindokolnia a kérelmet, de a kérelem benyújtásakor meg kell adnia többek között a nevét, a címét és adott esetben a munkakörét.
            
            
               (3)   A kérelmeknek kellően pontosnak kell lenniük, és egyértelműen meg kell jelölniük a kért dokumentumot.
            
            
               (4)   Ha egy kérelem nem kellően pontos, a Hatóság felkéri a kérelmezőt, hogy pontosítsa kérelmét, és ebben segítséget nyújt a kérelmezőnek.
            
            
               (5)   Ha a kérelem jelentős terjedelmű vagy nagyszámú dokumentumra vonatkozik, a Hatóság nem hivatalos úton tárgyalhat a kérelmezővel a méltányos megoldás érdekében.
            
            
               (6)   Amennyiben a kérelem időbeli és/vagy tárgyi hatálya széles, és a kérelmező nem pontosítja a kérelmet, vagy elutasítja az együttműködést, a Hatóság elutasíthatja a kérelmet, mivel az ilyen kérelem kezelése lényegesen akadályozhatná a Hatóság rendes működését.
            
         
         
            5. cikk
            Alapkérelmek feldolgozása
            
               (1)   A dokumentumokhoz való hozzáférés iránti kérelmeket a Hatóság átláthatósággal foglalkozó részlege bírálja el. A kérelem nyilvántartásba vételét követően haladéktalanul átvételi elismervényt küldenek a kérelmezőnek.
            
            
               (2)   A Hatóság a kérelem nyilvántartásba vételétől vagy adott esetben a 4. cikkel összhangban kért kiegészítő információk kézhezvételétől számított 15 munkanapon belül vagy megadja a kért dokumentumhoz való hozzáférést, vagy írásbeli válaszban közli a teljes vagy részleges elutasítás okait, és tájékoztatja a kérelmezőt azon jogáról, hogy megerősítő kérelmet nyújthat be.
            
            
               (3)   Kivételes esetekben, például amikor a kérelem jelentős terjedelmű vagy igen nagyszámú dokumentumra vonatkozik, a (2) bekezdésben előírt határidő 15 munkanappal meghosszabbítható, feltéve, hogy a kérelmezőt erről előzetesen, indokolást adva értesítették.
            
            
               (4)   Amennyiben a Hatóság nem válaszol az alapkérelemre az előírt határidőn belül, a kérelmező megerősítő kérelmet nyújthat be.
            
         
         
            6. cikk
            Megerősítő kérelmek benyújtása
            
               (1)   Az alapkérelem teljes vagy részleges elutasítása esetén, vagy ha az alapkérelemre nem érkezik válasz, a kérelmező megerősítő kérelmet nyújthat be.
            
            
               (2)   A megerősítő kérelmeket vagy a Hatóság válaszának kézhezvételétől, vagy az eredeti kérelemre adott válasz hiányában a válaszadási határidő lejártától számított 15 munkanapon belül kell benyújtani a Hatóság igazgatójához.
            
         
         
            7. cikk
            Megerősítő kérelmek feldolgozása
            
               (1)   A megerősítő kérelem nyilvántartásba vételétől számított 15 munkanapon belül a Hatóság vagy megadja a hozzáférést a kért dokumentumhoz, vagy írásbeli válaszában közli a teljes vagy részleges elutasítás indokait.
            
            
               (2)   Teljes vagy részleges elutasítás esetén a Hatóság tájékoztatja a kérelmezőt azokról a jogorvoslati lehetőségekről, amelyek lehetővé teszik számára az elutasítás kifogásolását, nevezetesen bírósági eljárás kezdeményezését vagy panasztételt az európai ombudsmannál, az Európai Unió működéséről szóló szerződés 263. és 228. cikkében meghatározott feltételek szerint.
            
            
               (3)   Kivételes esetekben, például amikor a kérelem jelentős terjedelmű vagy igen nagyszámú dokumentumra vonatkozik, a (2) bekezdésben előírt határidő 15 munkanappal meghosszabbítható, feltéve, hogy a kérelmezőt erről előzetesen, indokolást adva értesítették.
            
            
               (4)   Amennyiben a megerősítő kérelemre az előírt határidőn belül nem érkezik válasz, az elutasító válasznak minősül, és feljogosítja a kérelmezőt a (2) bekezdésben meghatározott jogorvoslati lehetőségek igénybevételére.
            
         
         
            8. cikk
            Hozzáférés kérelem alapján
            
               (1)   A Hatóság e határozat értelmében nem köteles új dokumentumot vagy formátumot létrehozni, vagy a kérelmező kérésére további információkat gyűjteni.
            
            
               (2)   A Hatóság nyomtatott vagy elektronikus formában másolatot biztosít azokról a dokumentumokról, amelyekhez a hozzáférést engedélyezte. Ha a dokumentumok terjedelmesek vagy nehezen kezelhetők, a kérelmezőt fel lehet kérni arra, hogy a helyszínen tanulmányozza azokat.
            
            
               (3)   A másolatok elkészítésének és elküldésének költsége a kérelmezőre áthárítható. Ez a díj nem haladhatja meg a másolatok elkészítésének és elküldésének tényleges költségét. A kérelmezőt előzetesen tájékoztatni kell a költségekről, és rá kell kérdezni, hogy fenn kívánja-e tartani kérelmét. A helyszíni betekintés, a kevesebb mint 20 oldalt kitevő A4-es formátumú másolatok és az elektronikus hozzáférés ingyenes.
            
            
               (4)   Amennyiben egy dokumentum nyilvánosan hozzáférhető, a Hatóság eleget tehet a kért dokumentumhoz való hozzáférés biztosítására vonatkozó kötelezettségének azáltal, hogy tájékoztatja a kérelmezőt arról, hogy azt hol lehet beszerezni.
            
         
         
            9. cikk
            Dokumentumok sokszorosítása
            
               (1)   Az e határozattal összhangban kiadott dokumentumok a Hatóság előzetes írásbeli engedélye nélkül nem sokszorosíthatók és nem használhatók fel kereskedelmi célokra.
            
            
               (2)   E határozat nem érinti a szerzői jogra vonatkozó azon hatályban lévő szabályokat, amelyek korlátozhatják harmadik személy sokszorozási vagy hasznosítási jogát a közzétett dokumentumok vonatkozásában.
            
            
               (3)   A Hatóság nem vállal felelősséget a kiadott dokumentumok jogellenes vagy jogosulatlan felhasználásáért, nyilvánosságra hozataláért vagy sokszorosításáért.
            
         
         
            10. cikk
            Visszaélésszerű magatartás
            A Hatóság elutasítja a visszaélésszerű vagy mesterséges kérelmeket. Ide tartoznak a sértő vagy fenyegető nyelvezetet használó személyek által benyújtott kérelmek is.
         
         
            11. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. július 24-én.
            
               
                  az Európai Politikai Pártok és Európai Politikai Alapítványok Hatósága nevében
               
               M. ADAM
               
                  igazgató
               
            
         
         
            (1)  HL L 317., 2014.11.4., 1. o.
         
         
            (2)  Az Európai Parlament és a Tanács (EU) 2018/1725 rendelete (2018. október 23.) természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).